LAUSUNTO

21.4.2005

Oikeusministeriö
PL 25
00023 VALTIONEUVOSTO

Viite	Oikeusministeriön lausuntopyyntö 14.3.2005 (OM 22/41/2004) ehdotuksesta eräiden rikosten poikkeuksellista vanhentumista, toisen henkilötodistuksen
väärinkäyttöä ja lapsikaappausta koskeviksi säännöiksi

Asia		Suomen Lakimiesliitto - Finlands Juristförbund ry:n lausunto

Viitekirjeessä pyydettynä lausuntonaan Suomen lakimiesliitto - Finlands Juristförbund ry esittää seuraavaa:

Yleistä

Ehdotus sisältää lukuisan joukon pienehköjä lainsäädäntötäsmennyksiä, joiden osalta Suomen Lakimiesliitto ry:llä ei ole huomautettavaa. Sen sijaan Lakimiesliitto haluaa kiinnittää huomiota eräisiin ongelmiin ehdotetussa lapsiin kohdistuvien seksuaalirikosten vanhentumisessa. Lisäksi Lakimiesliitto kyseenalaistaa toisen henkilötodistuksen väärinkäyttöä koskevan kriminalisoinnin tarpeen.

Kansainvälisen rikostuomioistuimen toimivaltaan kuuluvien rikosten vanhentuminen

Suomen Lakimiesliitto ry kannattaa ehdotettua Suomen vanhentumissäännösten sopeuttamista Kansainvälisen rikostuomioistuimen noudattamaan vanhentumisjärjestelmään sen toimivaltaan kuuluvissa vakavissa sota- ja ihmisoikeusrikoksissa.

Lapsiin kohdistuvien seksuaalirikosten vanhentuminen

Suomen lakimiesliitto ry ei sinänsä vastusta ajatusta, että tuollaisten rikosten vanhentumisaikaa pidennetään ja se kytketään asianomistajan täysi-ikäiseksi tulemiseen. 

Ehdotetussa muodossaan - vanhentumisajat aletaan laskea asianomistajan täysi-ikäiseksi tulemista - ehdotus kuitenkin johtaa toiseen, ehdotuksessakin esiintuotuun ongelmaan: vanhentumisajat saattavat pidentyä niin että tuomioistuinkäsittelyyn tulee hyvin vanhoja, jopa kolmekymmentä vuotta vanhoja rikoksia. Tästä syntyy kaksi ongelmaa: liian pitkän ajan kuluminen vaikeuttaa asian selvittämistä ja on omiaan johtamaan vääriin ratkaisuihin - on huomattava, että tuollaisten juttujen näyttö usein perustuu pelkästään asianosaisten kertomuksiin ja niiden luotettavuuden arviointiin. Ajan kuluminen väistämättä heikentää kertomusten luotettavuutta. Jos tuomioistuimet sen vuoksi ovat pakotettuja hylkäämään syytteitä, se heikentää kriminalisoinnin uskottavuutta suuren yleisen ja asianomistajan silmissä.

Edellä olevan perusteella Lakimiesliitto pitäisi parempana järjestelmää, jossa  vanhentumisaika alkaisi nykyisen tapaan teosta, mutta mikäli syyteoikeus rikoslain 8 luvun mukaan vanhenisi ennen asianomistajan täysi-ikäiseksi tulemista tai heti täysi-ikäiseksi tulemisen jälkeen, vanhentumisaika kytkettäisiin kohtuulliseksi katsottuun aikaan (esimerkiksi 5 vuotta) asianomistajan täysi-ikäiseksi tulemista. Tuo kohtuullinen aika voitaisiin myös porrastaa erilaiseksi (esimerkiksi 2 - 5 vuotta) rikoksen vakavuusastetta osoittavan enimmäisrangaistuksen mukaan. 

Lapsiin kohdistuvien pahoinpitelyrikosten vanhentuminen

Ehdotuksessa mainituilla perusteilla ei ole perusteita ulottaa ehdotettua muutosta koskemaan myös lapsiin kohdistuvia pahoinpitelyrikoksia. Törkeän pahoinpitelyn täyttävät teot tulevat jo nykyisin terveydenhoitoviranomaisten toimesta poliisin tietoon. Ehdotettu järjestelmää toisi järjestelmän piiriin lähinnä lieviä ja tavallisia pahoinpitelyasioita, joista ei olisi muuta näyttöä kuin asianosaisten kertomukset.

Lapsikaappauksen asteikko

Lapsikaappausrikoksen asteikon nostaminen ehdotetulla tavalla on perusteltua.

Toisen henkilötodistuksen väärinkäyttö

Ehdotuksen perusteluista on pääteltävissä, että ehdotusta on ollut voimakkaasti ajamassa hotelli- ja ravintola-alan ammattiliitto perusteenaan ratkaista anniskelusäännösten joskus suuritöinen ja epäkiitollinen valvontatyö siirtämällä vastuu kriminalisoinnin avulla suojeluobjektina oleville nuorille itselleen. Ehdotusta laadittaessa ei ole riittävästi huomioitu rikosoikeuden ultima ratio -luonnetta eikä pohdittu, onko kriminalisointi siihen liittyvine henkilöön käyvine kiinniotto-oikeuksineen tarpeeseen nähden oikeansuhtainen. Liialliset kriminalisoinnit heikentävät koko rikosoikeudellisen järjestelmän uskottavuutta.  Ei ole myöskään riittävästi tiedostettu minkä vaikutuksen herkässä kasvuiässä olevaan nuoren sosiaalistumiseen saattaa synnyttää henkilöön käyvä kiinniotto ja rangaistuksen myötä tapahtuva leimaaminen rikolliseksi. Suomen Lakimiesliitto ry:n mielestä riittävä reaktio alaikäisen yritykseen ostaa alkoholia tai tupakkaa taikka pyrkiä ravintolaan käyttäen toisen henkilötodistusta on nykyiseen tapaan nuoren poistaminen myyntipisteestä kehoituksin palata asiaan uudelleen täysi-ikäisenä.

Jos oikeusministeriössä katsotaan kriminalisoinnin olevan yhteiskuntajärjestyksen toimivuudelle aivan välttämätön, seuraamukseksi rikesakko olisi riittävä ja kiinniotto-oikeuden tarve tulisi vielä harkita uudelleen. 

Toisaalta Lakimiesliitto kuitenkin katsoo, että jos ehdotettuun kriminalisointiin mennään, tulisi olla rohkeutta ulottaa kriminalisointi myös henkilötodistuksen tahallaan luovuttaneeseen oikeaan haltijaan, jonka syyllisyys täysi-ikäisenä on säännönmukaisesti alaikäistä käyttäjää suurempi. Tietoisuus tuollaisesta kriminalisoinnista olisi omiaan ennalta estämään tuollaisen väärinkäytön.

SUOMEN LAKIMIESLIITTO – FINLANDS JURISTFÖRBUND RY

Jorma Tilander
toiminnanjohtaja